Kruger-wildbewaarders kom op naakte liggaam afDie gebied waar die man se liggaam gevind is. Foto: Via Google Earth Die Limpopo-polisie het ŉ ondersoek van stapel gestuur nadat die naakte liggaam van ŉ man, vermoedelik sowat 35 jaar oud, deur wildbewaarders van die Krugerwildtuin gevind is. Lt.kol. Moatshe Ngoepe, provinsiale polisiewoordvoerder, het Donderdag gesê die bewaarders het die man se liggaam langs die wildtuin se heining op die berg, noord van die Matiyani-nedersetting naby die Punda Maria-hek, aangetref. “Die oorledene is donker van gelaat en het kort hare. Hy het geen identifikasiebewys aan hom gehad nie. Inwoners van Matiyani en die omliggende gebiede weet ook nie wie hy is nie,” het Ngoepe gesê. Volgens Ngoepe het die man se liggaam geen sigbare wonde gehad nie. “Die oorsaak van die man se dood is nie bekend nie en sal deur ŉ nadoodse ondersoek bepaal word.” Die polisie doen ŉ geregtelike doodsondersoek.